TEAMG แนะเฝ้าระวัง “พายุฤดูร้อน” ช่วงปลายมี.ค.-เม.ย.นี้
TEAMG เตือนประชาชน เหนือ-อีสาน-กลาง-ตะวันออก รวมถึง กทม. เฝ้าระวังอันตรายจาก “พายุฤดูร้อน” ช่วงปลายเดือน มี.ค.-ต้นเดือนเม.ย.นี้
TEAMG เตือนประชาชน เหนือ-อีสาน-กลาง-ตะวันออก รวมถึง กทม. เฝ้าระวังอันตรายจาก “พายุฤดูร้อน” ช่วงปลายเดือน มี.ค.-ต้นเดือนเม.ย.นี้
20 มี.ค. 2566

นายชวลิต จันทรรัตน์ วิศวกรแหล่งน้ำ และกรรมการ บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG ผู้เชี่ยวชาญเรื่องน้ำของประเทศไทย เปิดเผยว่า ช่วงปลายเดือนมีนาคม 2566 ต่อเนื่องถึงต้นเดือนเมษายน 2566 บริเวณความกดอากาศสูงหรือมวลอากาศเย็นกำลังปานกลางจากประเทศจีน ที่แผ่ลงมาปกคลุมประเทศไทยตอนบนและทะเลจีนใต้ จะอ่อนกำลังลง
ประกอบกับลมใต้ และลมตะวันออกเฉียงใต้พัดปกคลุมประเทศไทยตอนล่าง ในขณะที่ประเทศไทยตอนบนมีอากาศร้อนถึงร้อนจัด ส่งผลให้มีพายุฤดูร้อนเกิดขึ้นหลายพื้นที่ จากสภาพอากาศแปรปรวน ฝนฟ้าคะนอง และลมกระโชกแรง
โดยขอให้ประชาชนในภาคเหนือ, ภาคตะวันออกเฉียงเหนือ, ภาคกลาง, ภาคตะวันออก รวมทั้งกรุงเทพมหานคร และปริมณฑล ระวังอันตรายจากพายุฝนฟ้าคะนอง ลมกระโชกแรง และลูกเห็บตกบางแห่ง รวมถึงฟ้าผ่าที่อาจจะเกิดขึ้นในบางพื้นที่ โดยขอให้หลีกเลี่ยงการอยู่ในที่โล่งแจ้ง ใต้ต้นไม้ใหญ่ สิ่งปลูกสร้าง และป้ายโฆษณาที่ไม่แข็งแรง รวมถึงเพิ่มความระมัดระวังในการเดินทางในบริเวณที่มีลมกระโชกแรงและพายุฝนฟ้าคะนอง เพื่อความปลอดภัยในชีวิตและทรัพย์สิน